Matthew 25
I tijojbal tzij chiquij i lajuj altom1 (I Jesus xu bij chic jun tijojbal tzij chique.) Xu bij: I 'atbal tzij aj chicaj queje pacha iri: Je 'o lajuj altom xe 'e che jun c'ulanquil. Xqui c'am bi qui cantil man que 'e chu c'ulaxic i achi are ca c'unic. 2 Je jo'ob chique n-ta kas qui no'oj; i je jo'ob chic 'o qui no'oj. 3 I jo'ob chi n-ta kas qui no'oj, n-xqui c'am tubi acéite re i qui cantil we xq'uis u pam. 4 I jo'ob chi 'o qui no'oj xqui c'am bi jujun qui botey acéite, n-xui ti 'o chupam i qui cantil xqui c'am bic. 5 I achi chi ca c'uli'ic xbaytajic. Ique xe u chap waram, y xe waric. 6 Are tiq'uil a'ab, 'o i xe siq'uin chu bixquil: "¡Ya xc'un i achi; jix chu c'ulaxic!" xqui bij. 7 I lajuj altom xe walijic, xe oc chu yijbaxic qui cantil. 8 Are 'uri i jo'ob chi n-ta qui no'oj xqui bij chique i je jo'ob cachi'il: "Chi sipaj pich' ka acéite re i ka cantil, man ya ca chupic," xe cha chique. 9 I altom chi 'o qui no'oj xqui bij: "N-caka ya taj," xe cha. "Man we caka ya'o, n-co'on ti ke yoj, xak mi ne iwe yix," xe cha. "Jix chila pa ca c'ayix wi; chi lo'o na iwe yix," xe cha. 10 Te'uri ique xe 'e chu lo'ic; are je 'enak chu lo'ic, xc'un i achi. Ni'pa i altom chi je yijilic, xe oc ru' ire pa c'ulanquil, are 'uri xtz'apix i uchija. 11 Te'uri xe upon i jo'ob chic, y xqui bij: "¡Nim laj winak! ¡Nim laj winak! ¡Cha jaka i uchija chake!" xe cha che. 12 Ire xu la' u wach chique: "N-quin 'an taj; n-weta'am ta i wach," xu bij.
13 Te'uri i Jesus xu bij chique u tijoxelab:
—Yix, chix c'asc'at na, man n-iweta'am taj pachique 'ij, pachique 'or, quin c'un yin chi in Achi aj Chicaj —xu bij chique.
I tijojbal tzij chiquij i oxib mocom14 (Te'uri i Jesus xu bij jun chic tijojbal tzij chique. Xu bij):
—I 'atbal tzij re aj chicaj, queje pacha iri: 'O jun achi ca 'e che jun tinimit c'a naj; xe u siq'uij u mocom y xrokxanij can u mer cu'. 15 Jun chique xrokxanij jo'ob mil sak pwak ru'. Y jun chic, xu ya chic can queb mil sak pwak ru'; y jun chic, xu ya can jun mil ru'. Queje u ya'ic ile xo'on chique, pacha i ca majaw chique chi qui jujunal. Te'uri xu maj u be. 16 I mocom chi xya' can jo'ob mil sak pwak che, ire xoc chi chac ru' i mer. Queje ile xu ch'ac jo'ob mil chirij. 17 Xak queje xo'on i jun chi xya' queb mil che: xak xu ch'ac queb mil chirij. 18 I jun chi yatal jun mil che, xa xu ruwaj u mer i u patron; xo'on jun jul y xu muk pulew.
19 I patron xnajtinic; te'uri xc'un chic, y xoc chi rajlaxic u mer cu' u mocom. 20 Nabe xupon i jun chi u yom can jo'ob mil che. Ire xu jach i jo'ob mil chi yatal che, xak xu jach i jo'ob mil chi u ch'acom. Xu bij: "Nim laj winak, jo'ob mil xa ya chwe, xak jo'ob mil chic xin ch'ac chirij," xu bij che. 21 I u patron xu bij: "Lic 'utz i a 'anom. Yet at 'utz laj mocom; lic a yom a c'ux chu 'onquil pacha i cwaj yin. Lic 'utz a chac xa 'an ru' i jubi'-le, rumal-i, quin ya na mas pa'ab puwi ile. Chat oc lok, y chat quicot wu'," xu bij che. 22 Te'uri xupon i jun chi yatal queb mil che, Xu bij: "Nim laj winak, queb mil a yom chwe, xak ri i queb mil-i xin ch'ac chirij," xu bij che. 23 I u patron xu bij: "Lic 'utz i a 'anom. Yet at 'utz laj mocom; lic a yom a c'ux chu 'onquil pacha i cwaj yin. Lic 'utz a chac xa 'an ru' i jubi'-le, rumal-i, quin ya na mas pa'ab puwi ile. Chat oc lok, y chat quicot wu'," xu bij che. 24 Xak xupon chic i jun chi yatal jun mil che. Xu bij che u patron: "Nim laj winak, weta'am chi yet at c'an che a chac; ca jach' i ticon chi na ticom taj, xak ca mol u wach i ticon chi n-yet ti a mulim. 25 Rumal-i xin xij wib; xe'e wuwaj a mer pulew. Chawila, ri a mer-i chi a yom chwe," xu bij che. 26 "Yet n-at ta 'utz laj mocom; lic ca c'ayo," xu bij u patron che. "We yet aweta'am chi in c'an che in chac, 27 ¿wuchac 'uri n-xa ya ti in mer pa bánco, cu ch'acbej na mas? We ta queje ile xa 'ano, quin ch'ac ni yin-i ni'pa i xu ch'aco junam ru' ile chi in yom chawe," xu bij che. 28 Te'uri xu bij chique i juban je 'o chila, "Chi c'ama i jun mil-le che; chi ya na che i jun chi 'o lajuj mil ru'. 29 Man jun, we 'o jubi' ru', ca ya' na mas che; we jun n-ca chacun ta ru' wach 'o pu'ab, ni'pa i 'o ru' quelsax na che. 30 I n-'us ta laj mocom-le, chiwesaj bi rija; 'oj pa 'ekum. Chila co' wi, y cu kach'ach'ej ni uware," xu bij i qui patron chique.
Wach i u jachic quixol i winak ca 'ani pa q'uisbal 'ij31 (I Jesus xu bij:) I Achi aj Chicaj ▼ , are ca c'un tan chic, coc pu patan che 'atol tzij; junam cu' u ángel ca c'unic. Ca q'uiji na 'uri pu cubibal chi nim u 'ij. 32 I winak re ronojel tak tinimit chuwach i jyub ta'aj que moltaj na chuwach. Te'uri coc chi qui jachic qui pam, pacha jun aj chajil chij que u resaj u chij chiquixol i chabat. 33 Que u ya i u chij pu wikabim; i tak i chabat que u ya pu moxim. 34 Te'uri i 'Atol Tzij ▼ cu bij na chique i je 'o pu wikabim: "'Utz iwe yix; u yom ni utzil chomal in Kajaw piwi. Chix petok, chix oc che i q'uijibal chi u yijbam ire chiwe c'a chu xebal 'ij sak. 35 Queje cu ya ire ile chiwe man yix, are xin tij numic, xi ya na chwe wach i quin tijo; are xin c'atic, xi ya ni in ya'; are xin tzucuj in posar, xin i c'ulaj iwu'. 36 Are n-ta chic in 'u', xi ya i ch'ukbal wij; are in iwab, xin i chajij; are in tz'apil pa cárcel, xin i solij na." Queje ile cu bij ni 'Atol Tzij chique. 37 Te'uri, i je 'utz-le quiqui bij na: "Nim laj winak, ¿umpa xa 'an ile? ¿Umpa xka 'ano chi cat numic, y xka ya chawe wach ca tijo? ¿Umpa xka 'ano chi cat c'atic, y xka ya a ya'? 38 ¿Umpa xka 'ano chi ca tzucuj a posar y xka ya chawe? ¿Umpa xka 'ano chi n-ta chic a 'u', y xka ya ch'ukbal awij? 39 ¿Umpa xka 'ano chi at iwab, xak at 'o pa cárcel, y xat ka solij?" Queje ile quiqui bij na che i 'Atol Tzij. 40 Te'uri i 'Atol Tzij cu bij: "Katzij i quin bij chiwe, ni'pa i utzil chomal i 'anom che jun wachalal, tupu n-ta kas u 'ij, xe'el 'uri lic chwe yin i 'anom wi," cu bij na chique.
41 Te'uri i 'Atol Tzij cu bij na chique i je 'o pu moxim: "Chix el chi chinwach, yix chi ix c'oktal rumal i Dios. Jix pa 'a' chi n-tu q'uisic, chi yijtalic re itzel junam cu' i u ángel. 42 Yin, are xin tij numic, yix n-xi ya ta chwe wach i quin tijo; are xin tij c'atic, n-xi ya ta in ya'. 43 Are xin tzucuj in posar, n-xi ya ta chwe. Are n-ta chic in 'u', xak n-ta in 'u' xi ya'o. Are in iwab, xak are in 'o pa cárcel, yix n-xin i solij taj." Queje cu bij ni 'Atol Tzij ile chique i je 'o pu moxim. 44 Te'uri ique quiqui bij na: "Nim laj winak, ¿umpa xat kilo cat numic, o cat c'atic, o are ca tzucuj a posar, o xak are n-ta a 'u', o are at iwab, o xak are at 'o pa cárcel? ¿Umpa xa 'an ile chi n-xat ka to taj?" quiqui bij na che. 45 I 'Atol Tzij cu bij na 'uri chique: "Katzij i quin bij chiwe: yix are xiwil jun we yin chi 'o rajwaxic che, y n-xi to taj, tupu n-ta kas u 'ij, xe'el 'uri chiwe lic are ni yin chi n-xin i to taj," cu bij na chique. 46 Te'uri ique que 'e pa tojpen chi n-tu q'uisic; xak i je 'utz que oc na che i qui c'aslemal chi n-tu q'uisic. (Queje ile xu bij i Jesus chique u tijoxelab.)
Copyright information for `ACRACC
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018